कहा- हरियाणा में गौरक्षकों के नाम पर संगठित गिरोह, कांग्रेस सांसद बोले- इंसाफ की लड़ाई लड़ेंगे
Haryana Bhiwani Junaid Nasir Murder Case - हरियाणा के भिवानी में 2 मुस्लिम युवकों की जिंदा जलाकर हत्या किए जाने के मामले में कांग्रेस हरियाणा सरकार पर हमलावर हो गई है।
हरियाणा के भिवानी में 2 मुस्लिम युवकों की जिंदा जलाकर हत्या किए जाने के मामले में कांग्रेस हरियाणा सरकार पर हमलावर हो गई है। कांग्रेस के राज्यसभा सांसद रणदीप सुरजेवाला व इमरान प्रतापगढ़ी ने ट्वीट कर सरकार को कटघरे में खड़ा किया।
हरियाणा सरकार पर ओवैसी का निशाना
इस बीच ​​​​​ऑल इंडिया मजलिस-ए-इत्तेहादुल मुस्लिमीन (AIMIM) सुप्रीमो और हैदराबाद से लोकसभा सांसद असदुद्दीन ओवैसी ने जुनैद और नासिर की हत्या को लेकर हरियाणा की BJP सरकार पर निशाना साधा। ओवैशी ने कहा कि हरियाणा में गौ-रक्षकों के नाम पर चल रहे एक संगठित गिरोह ने जुनैद और नासिर की हत्या की है। इस अमानवीय हत्याकांड की जितनी निंदा की जाए, कम है। इस घटना में शामिल मोनू मानेसर और उसके साथियों को BJP और RSS का समर्थन प्राप्त है।
ओवैसी ने कहा कि मोनू मानेसर को हरियाणा में मनोहर लाल की अगुवाई वाली BJP सरकार संरक्षण देती है और इस नृशंस हत्याकांड के लिए हरियाणा सरकार ही जिम्मेदार है।
PM से चुप्पी तोड़ने की अपील
ओवैसी ने कहा कि BJP जिन कट्‌टरवादी लोगों को संरक्षण दे रही है, वो आने वाले समय में उसी के खिलाफ हो जाएंगे। इसलिए केंद्र और हरियाणा की BJP सरकार को ऐसे लोगों का न तो बचाव करना चाहिए और न ही उन्हें संरक्षण देना चाहिए। ओवैसी ने कहा कि क्या प्रधानमंत्री और केंद्रीय गृहमंत्री इस बर्बर हत्याकांड पर अपनी चुप्पी तोड़ेंगे?
हरियाणा को अब ‘नफरत की फैक्ट्री’ बना रहे: सुरजेवाला
वहीं कर्नाटक कांग्रेस के प्रभारी एवं राज्यसभा सांसद रणदीप सुरजेवाला ने ट्वीट करते हुए लिखा कि हरियाणा को अब ‘नफरत की फैक्ट्री’ बना रहे हैं। दो भाइयों का अपहरण कर बजरंग दल के लोगों द्वारा जिंदा जलाने की दिल दहलाने वाली दुर्दांत व दर्दनाक घटना ने भारत की आत्मा को छलनी कर दिया है। साथ ही लिखा कि मोनू मानेसर पर पहले भी हिंसा के केस हैं। साफ है कि ये सरकार के संरक्षण में हो रहा है।
इमरान बोले-लड़ेंगे इंसाफ की लड़ाई
वहीं दूसरी तरफ तरफ कांग्रेस के राज्यसभा सांसद इमरान प्रतापगढ़ी ने ट्वीट कर लिखा कि हरियाणा के भिवानी में दो युवकों जुनैद और नासिर की गौ आतंकियों द्वारा जिंदा जला देने की घटना पर हरियाणा पुलिस की चुप्पी शर्मनाक है। राजस्थान निवासी इन दोनों युवकों के पीड़ित परिवार से संपर्क करके इंसाफ की लड़ाई में पूरी मदद करूंगा।
भिवानी में मिली थी दोनों की डेड बॉडी
दरअसल, जुनैद (35) और नासिर (28) दोनों हरियाणा बॉर्डर के साथ लगते राजस्थान के जिला भरपुर के गांव घाटमीका के रहने वाले थे। आरोप है कि दोनों को बुधवार की सुबह किडनैप कर लिया गया था। भरतपुर जिले में अपहरण और मारपीट का केस भी दर्ज है।
गुरुवार को नासिर और जुनैद दोनों की डेड बॉडी हरियाणा में भिवानी के कस्बा लोहारू में एक बोलेरो गाड़ी में कंकाल के रूप में मिली थी। दोनों के शव और गाड़ी पूरी तरह जली हुई थी। परिवार ने दोनों की हत्या का आरोप बजरंग दल और हरियाणा पुलिस की फिरोजपुर-झिरका सीआईए पर लगाया था। हालांकि बजरंग दल और पुलिस दोनों ही परिवार के आरोपों को नकार चुके है।
नासिर-जुनैद हत्याकांड से जुड़ी खबरें पढ़ें...
हरियाणा में 2 मुस्लिम युवकों की जली हुई बॉडी मिली:परिवार का खुलासा- पुलिस ने पकड़कर गौरक्षकों को सौंपा, उन्होंने जलाकर मार डाला
हरियाणा में दो मुस्लिम युवकों को जिंदा जलाने के मामले में नया खुलासा हुआ है। परिवार का आरोप है के पुलिस ने जुनैद और नासिर की बोलेरो को टक्कर मारकर पकड़ा था। इसके बाद अधमरी हालत में उन्हें बजरंग दल के लोगों को सौंप दिया। इन्होंने गोतस्करी के शक में दोनों को बोलेरो समेत जिंदा जला दिया। भिवानी के लोहारू गांव के नजदीक बुधवार को इनकी बॉडी मिली पूरी खबर पढ़ें
कौन है मोनू मानेसर, जिसका नाम जुनैद-नासिर हत्या में आया:इतना मजबूत नेटवर्क, पुलिस से पहले गौतस्करी की खबर, 8 साल में फर्श से अर्श तक पहुंचा
राजस्थान के 2 मुस्लिम युवक जुनैद-नासिर को बोलेरो गाड़ी में जिंदा जलाने के केस में हरियाणा के मोनू मानेसर का नाम फिर चर्चा में है। हालांकि उसने सफाई दी कि इस केस से कुछ लेना-देना नहीं लेकिन जुनैद-नासिर का परिवार उसी पर आरोप लगा रहा है। ऐसे में सब यह जानना चाहते हैं कि मोनू मानेसर कौन है, जिसका खुफिया नेटवर्क इतना मजबूत है कि गो तस्करी की खबर पुलिस से पहले उसके पास होती है। कैसे उसने 8 साल एक साधारण लड़के से हरियाणा में बजरंग दल के गोरक्षा प्रमुख तक की कुर्सी पर पहुंच गया। पढ़िए मोनू मानेसर के फर्श से अर्श तक की पूरी कहानी...